Tammerfors

Geografi

Tammerfors ligger i landskapet Birkaland i det sørlige Finland. Tammerfors kommune har en utstrekning på 689,59 km², hvorav 164,58 km² (24 % av arealet) er vann. Omgivelsene preges av åser og 200 innsjøer og tjern. Det finnes flere naturreservater, hvorav Pynike og Viikinsaari nært selve byen er de mest kjente. Pynike (80 m over Pyhäjärvi, 160 moh.) er verdens høyeste grusås. Kommunen grenser til Kangasala, Lempäälä, Nokia, Orivesi, Birkala, Ruovesi og Ylöjärvi.
Tammerfors by ligger mellom den 121,6 km² store innsjøen Pyhäjärvi og den 256 km² store Näsijärvi. Det er en høydeforskjell på 18 m mellom innsjøene, slik at Näsijärvi drenerer i Pyhäjärvi gjennom den 2 km lange byelven Tammerkoski. Av kommunens landareal er 18,5 % dekket av en byplan. Byens parker og grøntarealer utgjør 2,4 km² av kommunens areal. Det finnes også fire botaniske hager, hvorav Hatanpää ble etablert allerede i 1916.

Historie

Området mellom innsjøene Näsijärvi og Pyhäjärvi ble bosatt på 600-tallet, og ble en viktig handelsplass i løpet av 1200-tallet. På 1700-tallet merket kronen seg hvilket potensial for vannkraft som fantes i Tammerkoski. I 1779 fikk Tammerfors byrettigheter av kong Gustav III av Sverige. På dette tidspunktet hadde Tammerfors omkring 200 innbyggere og en utstrekning på 3,2 km² fra fossen til Pispala. Som følge av Napoleonskrigene ble Finland et storfyrstedømme under Russland. I 1821 gjorde tsar Aleksander I av Russland Tammerfors til den første fristaden i Finland.
I 1820-årene ble vannkraften nyttegjort av James Finlaysons bomullsfabrikk, som markerte begynnelsen for den finske tekstilindustrien. I 1880-årene var bomullsfabrikken den første i byen som ble elektrifisert. Fra midten av 1800-tallet ble industriproduksjonen mer variert, og fikk et stort innslag av metall- og treforedlingsindustri. Det oppstod senere en betydelig produksjon av sko- og lærtøy.
Under den finske borgerkrigen ble deler av byen skadet under det avgjørende slaget om Tammerfors fra 3. til 6. april 1918. Slaget var det første i Norden som stod i en industriby. Omkring 2 700 stridende ble drept.

Politikk og administrasjon

Med innføringen av kommunalt selvstyre valgte bystyret sin formann. I 1929 fikk Tammerfors en ordfører med politisk-administrativt ansvar. Etter den andre verdenskrig var lokalpolitikken i Tammerfors preget av en uformell overenskomst mellom Samlingspartiet og Socialdemokraterna, «våpenbrødreaksen». Til felles hadde de erfaringer fra krigen og et ønske om å bygge ut offentlige tjenester. I 2007 gikk kommunen over til en ny styringsform med en ordfører og fire varaordførere valgt for to år.

Utdannelse, forskning og næringsliv

Det finnes fire høyere utdannelsesinstitusjoner i Tammerfors med til sammen 40 000 studenter, herav to universiteter og to yrkeshøyskoler. Tammerfors universitet med over 14 000 studenter, ligger i byens midte, mens Tammerfors tekniska universitet har over 9 000 studenter og ligger i forstaden Hervanta. Tammerfors yrkeshögskola har rundt 10 000 studenter. Finlands eneste politiskole, Polisyrkeshögskolan, ligger også i byen.
Siden universitetsetableringene i 1960-årene har Tammerfors blitt et sentrum for høyteknologisk industri. Viktige bransjer i byen er maskinteknikk og automasjon, informasjonsteknologi, helse og bioteknologi samt papir- og emballasjeindustri. Industrikonglomeratet Nokia, treforedlingskonsernet UPM og detaljhandelkjeden Kesko har alle lagt viktige funksjoner til Tammerfors. I slutten av 1980-årene åpnet byens første forskningspark. Opptil 15 % av Finlands statlige bevilgninger til forsknings- og utviklingsformål (FoU) går til Tammerfors.
Tammerfors og omegn har over tid hatt svært høy arbeidsledighet, dobbelt så høy som i Finland under ett (14,2 mot 7,7 % i 2012).

Transport

Europavei 12 forbinder Tammerfors med Vasa i nordvest og Helsingfors i sørøst.
Tammerfors er et viktig jernbaneknutepunkt med direkteforbindelser til Helsingfors, Åbo, Uleåborg, Jyväskylä og Björneborg. Rundt 1,5 million passasjerer passerer sentralstasjonen i Tammerfors hvert år. Det er også hyppige bussavganger til mange finske byer.
Tammerfors-Birkala lufthavn ligger i Birkala, 13 km sørvest for byen. Lufthavnen er blant Finlands travleste med rundt 400 000 passasjerer i året.
Kollektivtrafikken i selve byen består av bybusser. Tidlig på 1900-tallet var det planlagt et trikkesystem, men det ble utsatt under den første verdenskrig og aldri realisert. Mellom 1948 og 1976 hadde byen også Finlands største trolleybussystem. Siden 1970-årene har det vært diskutert en bybane til erstatning for de mest trafikkerte bussrutene. Den planlagte bybanen vil være 23,5 km lang og betjene 23 stasjoner; første byggetrinn skal stå ferdig i 2021.

Kultur

Fornøyelsesparken Särkänniemi åpnet i 1975 og rommer blant annet berg-og-dal-baner, et planetarium, et akvarium, en dyrehage, en park basert på Angry Birds og det 168 m høye utsiktstårnet Näsinneula, som er Finlands høyeste, frittstående bygning.
TV-stasjonen Yle TV2 har studio i Tammerfors, og er særlig kjent for sine komedier.
En lokal matspesialitet er mustamakkara, en blodpølse.

Kunst, musikk og litteratur

Forfatterne Väinö Linna, Kalle Päätalo og Hannu Salama har skildret arbeiderklassens kår. Lyrikeren Lauri Viita kom også fra byens arbeidermiljø. Tammerfors stadsbibliotek (Metso) åpnet i 1986, og er i seg selv arkitektonisk interessant.
Finskspråklig rockemusikk fra Tammerfors kalles ofte «manserock». Genren var særlig populær i 1970- og 1980-årene med musikere og grupper som Juice Leskinen, Virtanen, Kaseva, Popeda og Eppu Normaali. Byens første plateselskap, Poko Records, ble etablert i 1977. Det finnes en rekke moderne rocke- og heavy/black metal-band med opphav i Tammerfors, som Negative, Uniklubi og Lovex. Det er også stor innovasjon innen elektronisk musikk, især innen genrene electro, drum and bass og dubstep.
Tammerfors filmfestival er en internasjonal kortfilmsfestival som har vært arrangert i mars hvert år siden 1970. Festivalen er den eldste kortfilmfestivalen i Norden. Tampere Jazz Happening har tiltrukket flere kunst-, workshop- og filmtilstelninger med jazztema i samme tidsrom. Tammerfest har ungdom som målgruppe, og har vært arrangert hver sommer siden 1995. En blomsterfestival med blomsteroppsatser, konserter og familieaktiviteter har blitt arrangert hver sommer siden 1984. Sauna Open Air Festival var en metallmusikkfestival som ble arrangert i bykjernen mellom 2004 og 2013.
Tampere Filharmonia er Finlands eneste, fullverdige filharmoniske orkester utenfor Helsingfors, og holder til i konsert- og konferansebygningen Tammerforshuset sammen med operaen og balletten. Scenekunst finnes ellers i form av en rekke amatørteatre og profesjonelle teatre.
Det finnes flere museer, deriblant Tammerfors konstmuseum med Mummimuseet. Mummimuseet flytter til Tammerforshuset våren 2017. Det finnes også et arbeidermuseum, et politimuseum samt et museum tilegnet Vladimir Lenin, som bodde i byen fra 1905 til 1907. Rådhuset i Tammerfors ble bygd i 1890 og rommer en betydelig kunstsamling.